b'\n_START_ARTICLE_\nSmith-Polvisen liikennesuunnitelma\n_START_PARAGRAPH_\nSmith-Polvisen liikennesuunnitelma on vuonna 1968 julkaistu Helsingin liikennesuunnitelma, jonka laativat yhdysvaltalainen konsulttitoimisto Wilbur Smith and Associates ja suomalainen konsulttitoimisto Pentti Polvinen ky. Smith-Polvisen liikennesuunnitelmassa uskottiin autoilun kasvuun. Suunnitelmassa her\xc3\xa4tti eniten huomiota ehdotus suuren moottoritiesilmukan rakentamisesta Helsingin keskustan ymp\xc3\xa4rille._NEWLINE_Smith-Polvisen liikennesuunnitelma oli autokeskeinen ja henkil\xc3\xb6autoilla olisi suunnitelman toteuduttua p\xc3\xa4\xc3\xa4ssyt moottoriteit\xc3\xa4 pitkin Helsingin niemell\xc3\xa4 katuverkoston uudistamisen j\xc3\xa4lkeen. Yhdysvalloissa kaupunkien liikennett\xc3\xa4 kehitettiin sentyyppisesti kuin mit\xc3\xa4 Smith-Polvisen liikennesuunnitelmassa ehdotettiin. Smith-Polvisen liikenneuunnitelmaan kuului raitiovaunuverkostosta luopuminen, mutta suunnitelma sis\xc3\xa4lsi rakennettavan monilinjaisen metroverkoston._NEWLINE_On spekuloitu, ett\xc3\xa4 suunnitelman moottoritiet olivat tarkoituksella massiivisia, jotta p\xc3\xa4\xc3\xa4dytt\xc3\xa4isiin rakentamaan metro.\n_START_SECTION_\nEhdotetut moottoritiet\n_START_PARAGRAPH_\nSmith ja Polvinen laativat suunnittelemastaan nelj\xc3\xa4 versiota, joista he p\xc3\xa4\xc3\xa4tyiv\xc3\xa4t suosittelemaan vaihtoehtoa C. Se sis\xc3\xa4lsi useiden uusien moottoriteiden rakentamista my\xc3\xb6s kantakaupungin alueelle. Ennen suunnitelman julkaisemista p\xc3\xa4\xc3\xa4kaupunkiseudulla oli jo muutamia moottoriteit\xc3\xa4: L\xc3\xa4nsiv\xc3\xa4yl\xc3\xa4 Ruoholahdesta Kivenlahteen, Turunv\xc3\xa4yl\xc3\xa4 Munkkiniemest\xc3\xa4 Gumb\xc3\xb6leen, Tuusulanv\xc3\xa4yl\xc3\xa4 K\xc3\xa4pyl\xc3\xa4st\xc3\xa4 Helsingin pit\xc3\xa4j\xc3\xa4n kirkonkyl\xc3\xa4\xc3\xa4n sek\xc3\xa4 Lahdenv\xc3\xa4yl\xc3\xa4n alkuosa Vanhastakaupungista Viikkiin._NEWLINE_Suunnitelman vaihtoehdossa C uusia moottoriteit\xc3\xa4 olisi sek\xc3\xa4 kantakaupungin l\xc3\xa4nsi- ett\xc3\xa4 it\xc3\xa4rantaa pitkin sek\xc3\xa4 lis\xc3\xa4ksi kolme poikittaista. L\xc3\xa4nsirannan moottoritie olisi muodostanut H\xc3\xa4meenlinnan moottoritien jatkeen, joka tosin ei olisi Helsingin alueella kulkenut nykyisen H\xc3\xa4meenlinnanv\xc3\xa4yl\xc3\xa4n kohdalla vaan l\xc3\xa4nnemp\xc3\xa4n\xc3\xa4, alkup\xc3\xa4\xc3\xa4ss\xc3\xa4\xc3\xa4n Vihdintien kohdalla, josta se olisi vasta Kannelm\xc3\xa4en tienoilla kaartunut nykyiselle linjaukselleen. Vihdintielt\xc3\xa4, Haagasta etel\xc3\xa4\xc3\xa4n se olisi jatkunut Pikku Huopalahden silloin viel\xc3\xa4 rakentamattoman alueen ja Meilahden huvila-alueen l\xc3\xa4pi, sielt\xc3\xa4 pitk\xc3\xa4\xc3\xa4 siltaa tai maapengert\xc3\xa4 my\xc3\xb6ten Hietaniemen k\xc3\xa4rkeen ja edelleen Ruoholahteen. Pikku Huopalahdessa siihen olisi liittynyt Turunv\xc3\xa4yl\xc3\xa4, Ruoholahdessa L\xc3\xa4nsiv\xc3\xa4yl\xc3\xa4._NEWLINE_It\xc3\xa4rannan moottoritie olisi muodostanut Lahdenv\xc3\xa4yl\xc3\xa4n jatkeen ja kulkenut Hermannin ja S\xc3\xb6rn\xc3\xa4isten rantoja my\xc3\xb6ten Pohjoissatamaan Tervasaaren tienoille, johon olisi t\xc3\xa4ytemaalle rakennettu laaja moottoriteiden eritasoliittym\xc3\xa4._NEWLINE_N\xc3\xa4m\xc3\xa4 moottoritiet olisi keskustassa yhdist\xc3\xa4nyt kaksi poikittaisv\xc3\xa4yl\xc3\xa4\xc3\xa4. N\xc3\xa4ist\xc3\xa4 etel\xc3\xa4isempi olisi kulkenut Hietalahdessa merenrantaa pitkin ja jatkunut edelleen Punavuoren l\xc3\xa4pi siten, ett\xc3\xa4 Punavuoren- ja Ratakatujen sek\xc3\xa4 Merimiehenkatujen v\xc3\xa4liset korttelit olisi kokonaan purettu liikennev\xc3\xa4yl\xc3\xa4n tielt\xc3\xa4. T\xc3\xa4htitorninm\xc3\xa4en, Etel\xc3\xa4sataman ja Katajanokan ali tie olisi jatkunut pitk\xc3\xa4ss\xc3\xa4 tunnelissa ja johtanut Pohjoissataman eritasoliittym\xc3\xa4\xc3\xa4n. Pohjoisempi poikittaisv\xc3\xa4yl\xc3\xa4, jota edellisest\xc3\xa4 poiketen ei luokiteltu moottoritieksi vaan moottorikaduksi, olisi l\xc3\xa4nsiosaltaan kulkenut silloisen satamaradan kohdalla Rautatiekatujen v\xc3\xa4liss\xc3\xa4, jatkunut sitten siltaa my\xc3\xb6ten rautatien ja Kaisaniemen puiston yli sek\xc3\xa4 edelleen Kruununhaan l\xc3\xa4pi suunnilleen Liisankadun linjaa my\xc3\xb6ten Pohjoissatamaan, mink\xc3\xa4 vuoksi Liisankadun varren rakennukset olisi jouduttu kaikki purkamaan. Siit\xc3\xa4 olisi haarautunut my\xc3\xb6s v\xc3\xa4litt\xc3\xb6m\xc3\xa4sti p\xc3\xa4\xc3\xa4radan l\xc3\xa4nsipuolelle rakennettu, jo aikaisemmin monessa yhteydess\xc3\xa4 esitetty p\xc3\xa4\xc3\xa4v\xc3\xa4yl\xc3\xa4, Vapaudenkatu, keskustasta Pasilaan. Kolmas poikittainen moottoriv\xc3\xa4yl\xc3\xa4 olisi yhdist\xc3\xa4nyt Turun- ja Lahdenv\xc3\xa4yl\xc3\xa4t Pasilan pohjoispuolitse suunnilleen nykyisen Hakam\xc3\xa4entien kohdalla._NEWLINE_Pohjoissataman eritasoliittym\xc3\xa4st\xc3\xa4 olisi johtanut uusi moottoritie my\xc3\xb6s it\xc3\xa4\xc3\xa4n, siltoja my\xc3\xb6ten Mustikkamaan kautta Laajasaloon sek\xc3\xa4 edelleen Vartiosaaren ja Vuosaaren kautta Helsingist\xc3\xa4 it\xc3\xa4\xc3\xa4n.\n_START_SECTION_\nSuunnitelman my\xc3\xb6hemm\xc3\xa4t vaiheet\n_START_PARAGRAPH_\nSmith-Polvisen liikennesuunnitelma tyrm\xc3\xa4ttiin vuonna 1968, eik\xc3\xa4 sit\xc3\xa4 siis hyv\xc3\xa4ksytty Helsingin liikenteen kehitt\xc3\xa4misen suunnitelmaksi. Helsingin metroverkon it\xc3\xa4inen linja p\xc3\xa4\xc3\xa4tepys\xc3\xa4kkeineen kuitenkin noudattaa Smith-Polvisen suunnitelmassa esitetty\xc3\xa4 ja rakennettavan l\xc3\xa4nsimetron linjaus noudattaa my\xc3\xb6s Smith-Polvisen suunnitelmassa esitetty\xc3\xa4. Helsingin seudun keh\xc3\xa4tiet perustuvat jossain m\xc3\xa4\xc3\xa4rin Smith-Polvisen liikennesuunnitelmaan. N\xc3\xa4m\xc3\xa4 johtuvat siit\xc3\xa4, ett\xc3\xa4 Smith-Polvisen liikennesuunnitelma muodosti p\xc3\xa4\xc3\xa4kaupunkiseudun liikennej\xc3\xa4rjestelm\xc3\xa4suunnitelman (PLJ) pohjan.'